ƐZUKOALƐDEƐ 15
Kɛzi Mgbanyima Sonle Asafo Ne Ɛ?
Yɛnlɛ ɛsɔfoma mɔɔ yɛtua bɛ kakɛ la wɔ yɛ ahyehyɛdeɛ ne anu. Emomu, kɛmɔ bɛyɛle ye wɔ mekɛ mɔɔ Keleseɛne asafo ne bɔle ɔ bo la, bɛkpa neavolɛma mɔɔ fɛta la kɛ “bɛnlea Nyamenle [asafo] ne” azo. (Gyima ne 20:28) Mgbanyima ɛhye mɔ le menli mɔɔ bɛnyi wɔ sunsum nu mɔɔ di asafo ne anyunlu na ‘bɛfa ahunlundwolɛ bɛnea bɛ wɔ Nyamenle anyunlu, mɔɔ bɛmkpondɛ ɔ nzi ahatualɛ a.’ (1 Pita 5:1-3) Gyima boni a bɛyɛ bɛboa yɛ a?
Bɛnea yɛ na bɛbɔ yɛ nwo bane. Mgbanyima ne mɔ kile asafo ne adenle na bɛbɔ nwolɛ bane wɔ sunsum nu. Kɛmɔ bɛze kɛ Nyamenle ɛva gyima ɛhye mɔɔ hyia la ɛwula bɛ sa nu la ati, bɛnyɛ kyengye wɔ ye menli ne anwo zo, emomu, bɛboa bɛmaa yɛ nwo tɔ yɛ na yɛ nye die. (2 Kɔlentema 1:24) Kɛmɔ mboaneneavolɛ nea ye boane ko biala kɛnlɛma la, zɔhane ala a mgbanyima ne mɔ bɔ mɔdenle kɛ bɛbanwu asafo ne anu sonla ko biala a.—Mrɛlɛbulɛ 27:23.
Bɛkilehile yɛ kɛzi bɛyɛ Nyamenle ɛhulolɛdeɛ la. Dapɛne biala, mgbanyima ne mɔ nea debiezukoalɛ zo wɔ asafo ne anu amaa yɛanyia diedi kpole. (Gyima ne 15:32) Mrenya ɛhye mɔɔ bɔ mɔdenle la eza di yɛ nyunlu wɔ edwɛkɛhanlɛ gyima ne anu, bɛ nee yɛ dua na bɛtete yɛ wɔ daselɛlilɛ afoa kɔsɔɔti anu.
Bɛmaa yɛ nuhua ko biala anwosesebɛ. Amaa bɛali yɛ nuhua ko biala sunsum nu ngyianlɛ nwo gyima la, mgbanyima ne mɔ kola kpɔla yɛ wɔ yɛ azua nu anzɛɛ wɔ Belemgbunlililɛ Asalo ɛkɛ amaa bɛagyinla Ngɛlɛlera ne azo bɛaboa yɛ na bɛakyekye yɛ rɛle.—Gyemise 5:14, 15.
Ɛye gyima ɛhye mɔɔ bɛyɛ ye wɔ asafo ne anu la ɛsie ahane a, mgbanyima dɔɔnwo eza yɛ gyima yɛɛ bɛlɛ abusua nu ɛzonlelilɛ mɔɔ die bɛ mekɛ a. Ɔfɛta kɛ yɛbu mediema ɛhye mɔ mɔɔ bɔ mɔdenle la.—1 Tɛsalonaekama 5:12, 13.
Gyima boni a asafo mgbanyima yɛ a?
Duzu a mgbanyima ne mɔ yɛ fa kile kɛ bɛ nye die yɛ nwo a?
twi_Latn twi_Latn twi_Latn twi_Latn twi_Latn twi_Latn twi_Latn twi_Latn bam_Latn